钦定古今图书集成/理学汇编/字学典/第034卷 > 《唐颜元孙干禄字书》 > 《序》
## 钦定古今图书集成/理学汇编/字学典/第034卷 > 《唐颜元孙干禄字书》 > 《序》

史籀之兴，备存往制，笔削所误，抑有前闻。岂惟豕上
加三，盖亦马中阙五。迨斯以降，舛谬实繁，积习生常，
为弊滋甚。元孙伯祖，故秘书监，贞观中刊正经籍，因
录字体数纸以示。仇。挍楷书，当代共传，号为《颜氏字
样》。怀铅是赖，汗简攸资。时讹顿迁，岁久还变。后有《群
书新定字样》，是学士杜延业续修，虽稍增加，然无条
贯，或应出而靡载，或诡众而难依。且字书源流，起于
上古。自改篆行隶，渐失本真。若总据《说文》，便下笔多
碍。当去泰去，甚使轻重合宜。不揆庸虚，久思编缉，顷
因闲暇，方契宿心，遂参挍是非，较量同异。其有义理
全僻。弗毕该，点画小亏，亦无所隐，勒成一卷，名曰
《干禄字书》，以平、上去入四声为次。〈每转韵处朱点其上〉具言俗、
通、正三体。〈大较则有三体非谓每字总然〉《偏旁》同者，不复广出。〈谓忩殳氐
回臼召之类是也〉字有相乱，因而附焉。〈谓彤肜宄究祎袆之类是也〉所谓
“俗”者，例皆浅近，唯籍帐文案，券契药方，非涉雅言，用
亦无爽。傥能改革，善不可加。所谓“通”者，相承久远，可
以施表奏笺启，尺牍判状，固免诋诃。所谓“正”者，并有
凭据，可以施著述文章，对策碑碣，将为允当。〈进士考试理宜
必遵正体明经对策贵合经注本文碑书多作八分任别询旧则〉有此区别，其故何
哉？夫筮仕观光，惟人所急，循名责实，有国恒规。既考
文辞，兼详翰墨，昇沈是系，安可忽诸？用舍之间，尤须
折衷。目以干禄，义在兹乎？绠短汲深，诚未达于涯涘；
岐多路惑，庶有归于适从。如曰不然，请俟来哲。